Bokby

En bokby er et lite tettsted med bruktbokhandel som dominerende særpreg. Når handel med brukte bøker nå har blitt en reell vekstnæring, har det flere grunner:

Det har aldri tidligere vært skrevet så mange nye bøker årlig, og i vanlig bokhandel må bøkene av den grunn raskt vike for de nye bøkene av året.
Vi kjøper flere bøker enn før, men skiftende livssituasjoner, oftere endring av arbeidsplass og bopel gjør at mange finner det praktisk å kvitte seg med en del av bøkene de har samlet opp.
Vi har mer fritid, og kan nå lese mange av de bøkene vi ikke fikk tid til å lese før – men som nå kun kan kjøpes hos de som selger bruktbøker.


== Bakgrunn ==
Richard Booth startet med å selge trailerlass av bruktbøker i den nedlagte kinoen på hjemstedet sitt Hay-on-Wye i Wales i begynnelsen av 1960-årene. Han kunne da knapt tenke seg at denne lille landsbyen skulle bli stedet for opp i mot 40 bokutsalg, med en svær verdenskjent litteraturfestival hver vår – og med alle de ringvirkninger salget har fått, slik som bokbinderverksteder, rammemakere og andre spesialbutikker av høy kvalitet. Landsbyen Hay-on-Wye, som den gang var sterkt preget av avfolkning, blir nå besøkt av flere millioner mennesker hvert år. 
Siden har det blitt etablert bokbyer i en rekke andre land. Foreløpig ligger de fleste av verdens bokbyer i Europa.


== Internasjonal sammenslutning ==
I 1998 tok det norske forskningsinstituttet Vestlandsforsking initiativ til å søke om støtte fra EU til å danne et internasjonalt nettverk for verdens bokbyer. I samarbeid med et skotsk universitet og aktører fra fem ulike bokbyer gjennomførte de norske forskerne et prosjekt som munnet ut i at organisasjonen International Book Towns ble etablert i 2000.


== Norske bokbyer ==
Den første norske bokbyen ble opprettet i 1995 i Fjærland i Sogndal kommune. I 2003 ble Tvedestrand Norges andre bokby.


== Liste over bokbyer ==
Nedenfor følger en liste over bokbyer med angivelse av når de ble etablert som bokby.

1600-tallet: Kaifeng, Kina
Begynnelsen av 1880-tallet: Jinbōchō, Japan
1961: Hay-on-Wye, Wales
1984: Redu, Belgia
1988: Bécherel, Frankrike
1989: Montolieu, Frankrike
1993: Bredevoort, Nederland
1993: Saint-Pierre-de-Clages, Sveits
1993: Fontenoy-la-Joûte, Frankrike
1995: Fjærland, Norge
1997: Wigtown, Skottland
1997: Zossen-Wünsdorf, Tyskland
1997: Damme, Belgia
1997: Dalmellington, Skottland (den siste bokselgeren på stedet stengte imidlertid dørene i 2005, og bokbyprosjektet har strandet.
1997: Sysmä, Finland (4. juli 1997)
1997: Mühlbeck-Friedersdorf, Tyskland
1997: Kampung Buku Langkawi, Malaysia (3. desember 1997)
1999: Archer City, USA
2000: Montmorillon, Frankrike
2000: Southern Highlands, Australia
2003: Tvedestrand, Norge
2003: Sedbergh, England
2003: Blaenavon, Wales (28. juni 2003,; i 2006 hadde imidlertid dette bokbyprosjektet strandet.)
2004: Brownville, USA (2004)
2005: Hobart, USA – Book Village of the Catskills
2005: Atherstone, England
2006: Torup, Danmark
2006: Richmond, Sør-Afrika (2006)
2007: Kampung Buku Melaka, Malaysia  (17. april 2007)
2007: Urueña, Spania
2008: Bellprat, Spania
2010: Esquelbecq, Frankrike
2011: Borrby, Sverige (17. juli 2011)
2012: Clunes, Australia
Montereggio, Mulazzo, Italia
2015: Óbidos, Portugal
2015: Featherston, New Zealand (2015)
2016: Cervera, Spain
2017: Montblanc, Spania
2017: Bhilar, India
2018: La Pobla de Segur, Spania
2019: L'Escala, Spania


== Referanser ==